Efter lang tids søgen er det lykkedes A.P. Møller-Mærsk at finde en køber til selskabets olie- og gasforretning.

Aftageren er det franske olieselskab Total, der må lægge 7,45 milliarder dollar, svarende til godt 47 milliarder kroner.

Det oplyser Mærsk-gruppen i en fondsbørsmeddelelse.

En del af betalingen sker i Total-aktier til en værdi af 4,95 milliarder dollar. Det betyder, at Mærsk vil eje 3,76 procent af det franske selskab, når handlen er gennemført.

Desuden overtager Total gæld for 2,5 milliarder dollar.

Ifølge pressemeddelelsen er det Totals plan at bevare Maersk Oils nuværende kontorer i København og Esbjerg.

- Vi er meget glad for, at vi får et nyt ankerpunkt i Danmark, som skal huse vores forretningsenhed for Nordsøen og overvåger vores operationer i Danmark, Norge og Holland, hedder det i en pressemeddelelse fra det franske selskab.

Maersk Oil leverede et resultat efter skat på 477 millioner dollar sidste år, og andet kvartal i år var også positivt med et overskud på 191 millioner dollar trods en lavere produktion end samme periode sidste år.

A.P. Møller-Mærsk meddelte i september sidste år, at man ville forfølge en ny strategi.

Som en delvis konsekvens af de faldende oliepriser besluttede koncernledelsen fremover at satse på transport og logistik.

Derfor skulle olie- og gasforretningen skilles fra. Enten som et selvstændigt aktieselskab eller ved at sælge den til en interesseret køber.

Mærsk-koncernen ejer og driver dog fortsat selskaber, der beskæftiger sig med olieindustrien.

Det gælder blandt andet Maersk Drilling, der har ekspertise i at bore efter olie, Maersk Supply Service, der servicerer olieboreplatforme til havs og Maersk Tankers, der sejler med olieprodukter.

Handlen ventes gennemført i begyndelsen af næste år. Det kræver dog, at konkurrencemyndighederne siger god for den.

/ritzau/